text: Lene er på vej til OL i Abu Dhabi 
  27 januar 2019 kl. 16.49
  Lene Dall fra Rødding trænede i weekenden i Vejen Idrætscenter. Hun er sammen med 125 andre danskere på vej til OL for atleter med udviklingshandicap i Dubai og Abu Dhabi.
  Det danske landshold for atleter med udviklingshandicap har i weekenden været samlet i Vejen Idrætscenter for at lære hinanden at kende, inden de om en måneds tid drager til Dubai og Abu Dhabi for at deltage i de olympiske lege.
  Lene Dall fra Rødding skal med på et gymnastikopvisningshold, og hun glæder sig meget.
  - Det bliver så sjovt, fortæller hun. - Så kan jeg vise, hvad jeg kan.
  Danmark er repræsenteret ved det kommende OL i hele 10 idrætsgrene. I alt 125 atleter og trænere og ledere skal afsted, og syv af deltagerne er her fra området.
  Weekenden i Vejen blev blandt andet brugt på samvær på tværs af de traditionelle idrætsgrene.
  Special Olympic World Summer Games afholdes fra den 14. marts til den 21. marts i Dubai og Abu Dhabi.
  Special Olympics World Summer Games
  Special Olympics World Summer Games er verdens største breddestævne for idrætsudøvere med udviklingshæmning.Det afholdes for 16. gang i år i Dubai og Abu Dhabi.Legene forventes at få deltagelse af 7.000 deltagere fra 170 lande.Parasport Danmark sender det største danske hold nogensinde af sted.
  
  